ລາຍງານຂ່າວແຈ້ງວ່າ ເກົາຫລີເໜືອ ໄດ້ທົດລອງຍິງ ລູກສອນໄຟຕື່ມອີກ
ຂ່າວສຳຄັນອື່ນໆ: ທ່ານນາງ ອອງຊານ ຊູຈີ ໃຫ້ການ ໃນການດຳເນີນຄະດີ; ພວກປະທ້ວງ ຕໍ່ຕ້ານທ່ານທັກສິນ ໃນ ປະເທດໄທ ຕັ້ງພັກການເມືອງ; ນາຍົກຣັຖມຸນຕຣີ ອິສຣ
ອົງການຂ່າວ ຂອງ ເກົາຫລີໃຕ້ ລາຍງານວ່າ ເກົາຫລີເໜືອໄດ້ທົດລອງ ຍິງລູກສອນໄຟ ໄລຍະສັ້ນ ຕື່ມອີກ 2 ລູກ ເຖິງແມ່ນ ນາໆຊາດ ໄດ້ປະນາມການ ທົດລອງ ຣະເບີດນິວເຄລັຽ ລູກນຶ່ງ ຂອງ ເກົາຫລີເໜືອ ໃນມື້ວານນີ້ ກໍຕາມ ລາຍງານ ຂອງ ອົງການຂ່າວ ຢອນຮັບ ຂອງ ເກົາຫລີໃຕ້ ໃນມື້ນີ້ ໄດ້ອ້າງ ແຫຼ່ງຂ່າວຣັຖບານ ທີ່ບໍ່ປະສົງ ຈະອອກຊື່ ທີ່ກ່າວວ່າ ລູກສອນໄຟ ທັງສອງ ໄດ້ຖືກຍິງຂຶ້ນຈາກ ຖານຍິງ ໃນເຂດ ແຄມຝັ່ງ ທະເລ ກ້ຳຕາເວັນອອກ ເກົາຫລີເໜືອ ໄດ້ຍິງ ທົດລອງລູກສອນໄຟ 3 ລູກ ໃນມື້ວານນີ້ ບໍ່ດົນ ຫລັງຈາກ ໄດ້ທຳການ ທົດລອງ ອາວຸດນິວ ເຄລັຽໃຕ້ດິນ ລູກນຶ່ງ ກອງປະຊຸມ ສຸກເສີນ ຂອງສະມາຊິກ 15 ປະເທດ ຂອງ ສະພາຄວາມໝັ້ນຄົງ ອົງການ ສະຫະ ປະຊາຊາດ ໃນຕອນແລງ ຂອງມື້ວານນີ້ ໄດ້ລົງມະຕິຢ່າງເປັນ ເອກກະສັນ ປະນາມ ການທົດລອງ ອາວຸດນິວເຄລັຽ ຂອງເກົາຫລີເໜືອ ສະພາຄວາມໝັ້ນຄົງ ກ່າວວ່າ ຕົນກຳລັງ ກະກຽມ ການຕອບໂຕ້ ຢ່າງແຮງ ຕໍ່ພຽງຢາງ ອົງການຂ່າວ ອິນເຕີແຟັກ ທີ່ກຸງມົສກູ ໄດ້ອ້າງ ແຫລ່ງຂ່າວ ຈາກກະຊວງການຕ່າງປະເທດ ຣັດເຊັຽ ທີ່ກ່າວວ່າ ການຮັບຮອງເອົາ ມະຕິຢ່າງແຮງ ອາດຈະຫຼີກລ່ຽງບໍ່ໄດ້ ຍ້ອນອຳນາດ ຂອງ ສະພາ ຄວາມໝັ້ນຄົງ ເປັນເດີມພັນ ໃນເຣື່ອງນີ້ ຜູ້ນຳ ພັກຝ່າຍຄ້ານ ຂອງມຽນມາ ທ່ານນາງ ອອງຊານ ຊູຈີ ໄດ້ປະຕິເສດຕໍ່ຂໍ້ຫາທີ່ວ່າ ທ່ານນາງ ໄດ້ລະເມີດ ເງື່ອນໄຂ ໃນການກັກບໍຣິ ເວນ ຂອງທ່ານນາງໂດຍອະນຸຍາດໃຫ້ ຄົນອະເມ ຣິກັນ ທີ່ບຸກລຸກ ຜູ້ນຶ່ງ ພັກຢູ່ ທີ່ເຮືອນ ຂອງທ່ານນາງໃນຕົ້ນເດືອນນີ້ ທ່ານນາງ ອອງຊານ ຊູຈີ ທີ່ເຄີຍໄດ້ຮັບ ລາງວັນ ໂນແບລຂແນງສັນຕິພາບ ໄດ້ປະກາດ ກ່ຽວກັບ ການບໍ່ມີຄວາມຜິດ ຂອງທ່ານນາງ ໃນວັນອັງຄານມື້ນີ້ ໃນລະຫວ່າງ ການດຳເນີນ ຄະດີ ທ່ານນາງ ທີ່ຄຸກ INSEIN ໃນນະຄອນ ຢ່າງກຸ້ງບ່ອນທີ່ ທ່ານນາງ ໄດ້ຖືກຄຸມຂັງ ມາຕັ້ງແຕ່ ໄດ້ຖືກຈັບ ໃນຕົ້ນເດືອນນີ້ ທ່ານນາງ ອອງຊານ ຊູຈີ ກ່າວຕໍ່ສານວ່າ ນຶ່ງໃນຄົນໃຊ້ ທີ່ພັກອາສັຍຢູ່ກັບທ່ານນາງ ໄດ້ແຈ້ງໃຫ້ ທ່ານນາງ ຊາບວ່າ ນາຍ JOHN YETTAW ໄດ້ລອຍນ້ຳເຂົ້າໄປທີ່ ເຮືອນຂອງ ທ່ານນາງ ໃນຕອນເຊົ້າ ຂອງວັນທີ 4 ພຶສະພາ ທ່ານນາງໃຫ້ການວ່າ ທ່ານນາງ ໄດ້ໃຫ້ບ່ອນ ພັກພາອາສັຍ ຊົ່ວຄາວ ແກ່ນາຍ YETTAW ຈົນຮອດເວລາ ຜູ້ກ່ຽວ ຈາກໄປ ກ່ອນຕອນ ທ່ຽງຄືນ ຂອງມື້ຕໍ່ມາ ທ່ານນາງ ຍັງໄດ້ ໃຫ້ການຕໍ່ສານອີກວ່າ ທ່ານນາງ ບໍ່ໄດ້ແຈ້ງ ໃຫ້ເຈົ້າໜ້າທີ່ ທະຫານຊາບ ກ່ຽວກັບການບຸກລຸກ ຂອງນາຍ YETTAW ພວກປະທ້ວງ ໃນໄທ ທີ່ມີບົດບາດສຳຄັນ ໃນການໂຄ່ນລົ້ມ ຣັຖບານຂອງອະດີດ ນາຍົກ ຣັຖມຸນຕຣີ ທັກສິນ ຊິນ ນະວັດ ແລະຣັຖບານທີ່ຮັບຊ່ວງຕໍ່ຈາກທ່ານນັ້ນ ກ່າວວ່າ ພວກຕົນ ຈະຈັດຕັ້ງກັນເປັນພັກການ ເມືອງ ຢ່າງເປັນທາງການ ພວກປະທ້ວງ ຊື່ງເປັນ ສະມາຊິກ ຂອງກຸ່ມ ພັນທະມິດ ປະຊາຊົນເພື່ອປະຊາ ທິປະໄຕ ຫລືທີ່ເອີ້ນກັນວ່າ ພວກເສື້ອເຫລືອງ ຊື່ງເປັນສີສັນຍາລັກ ຂອງເຄື່ອງນຸ່ງ ທີ່ນິຍົມ ກະສັດ ໄດ້ພາກັນ ໂຮ່ຮ້ອງ ສະແດງການສນັບສນູນ ເວລາ ຜູ້ນຳຂອງກຸ່ມ ປະກາດ ກ່ຽວກັບ ການຕັດສິນໃຈ ທີ່ຈະຕັ້ງພັກການເມືອງ ໃນກອງປະຊຸມ ທີ່ບາງກອກ ມື້ວານນີ້ ກຸ່ມພັນທະມິດ ປະຊາຊົນ ເພື່ອປະຊາທິປະໄຕ ໄດ້ຈັດຕັ້ງ ການປະທ້ວງ ຕໍ່ຕ້ານ ທ່ານທັກສິນ ຢູ່ຕາມ ຖນົນ ຫົນທາງກ່ອນທີ່ຈະ ມີການກໍ່ ຣັຖປະຫານ ໃນ ປີ 2006 ທີ່ໄດ້ ໂຄ່ນລົ້ມ ອະດີດ ຜູ້ນຳຣັຖບານ ຂອງໄທ ການປະທ້ວງ ໄດ້ເລີ້ມຄືນ ອີກເວລາ ກຸ່ມນິຍົມ ທ່ານທັກສິນ ຊະນະການເລືອກຕັ້ງ ທີ່ຈັດຂື້ນ ລຸນຫຼັງ ການກໍ່ ຣັຖປະຫານ ພວກເສື້ອເຫລືອງໄດ້ຢຸດ ການປະທ້ວງ ຢູ່ຕາມຖນົນ ຫົນທາງ ຫລັງຈາກ ຣັຖບານປະສົມ ຂອງທ່ານ ອະພິສິດເວດຊາຊີວະ ເຂົ້າຮັບໜ້າທີ່ ສື່ມວນຊົນ ຂອງ ອິສຣາແອລ ລາຍງານວ່າ ນາຍົກຣັຖມຸນຕຣີBENJAMIN NETANYAHU ເຕັມໃຈ ທີ່ຈະ ທັບມ້າງ ການຕັ້ງບ້ານໃໝ່ ຂອງ ພວກຊາວຢິວໃນເຂດ ຢຶດຄອງ ຝັ່ງຕາ ເວັນຕົກ ຂອງ ແມ່ນ້ຳຈໍແດັນ ຖ້າສະຫະຣັດ ຈະໃຫ້ການສນັບສນຸນ ຕໍ່ທ່າທີ ຂອງ ອິສຣາແອລ ກ່ຽວກັບ ອີຣ່ານ ລາຍງານ ຂອງ ສື່ມວນຊົນແຈ້ງວ່າ ທ່ານ NETANYAHU ໄດ້ກ່າວຕໍ່ ສະມາຊິກ ພັກ LIKUD ຂອງທ່ານໃນມື້ວານນີ້ວ່າ ທ່ານຈະ ດຳເນີນການ ໃນອັນທີ່ ທ່່ານເອີ້ນວ່າ “ບາດກ້າວທີ່ບໍ່ໄດ້ຮັບ ຄວາມນິຍົມ” ໃນການ ຍົກຍ້າຍ ບ່ອນຕັ້ງ ບ້ານໃໝ່ ທີ່ບໍ່ໄດ້ຮັບອະນຸຍາດ ຍ້ອນທ່ານ ມີຄວາມ ຮູ້ສຶກວ່າ ການສະກັດກັ້ນ ພັຍຂົ່ມຂູ່ ຈາກອີຣ່ານແມ່ນບັນຫາ ອັນຮີບດ່ວນ ຫລືບຸຣິມະສິດ ຂອງ ອິສຣາແອລ ແຕ່ຂະນະດຽວກັນທ່ານກໍເວົ້າວ່າ ການຕັ້ງບ້ານໃໝ່ ທີ່ມີຢູ່ແລ້ວ ຊຶ່ງໄດ້ຮັບການ ສນັບສນຸນຈາກຣັຖບານ ອິສຣາແອລນັ້ນ ຈະຕ້ອງ ໄດ້ຮັບອະນຸຍາດ ໃຫ້ຂຍາຍໂຕ ຕາມອັດຕຣາການເຕີບໂຕ ຂອງປະຊາຊົນ ທີ່ມີຂຶ້ນ ຕາມທັມມະດາ ສະຫະຣັດ ແລະ ມະຫາອຳນາດອື່ນໆໃນໂລກ ໄດ້ຮຽກຮ້ອງ ໃຫ້ອິສຣາແອລ ຢຸດເຊົາ ການກໍ່ສ້າງ ໃນເຂດ ຝັ່ງຕາເວັນຕົກ ຂອງແມ່ນ້ຳຈໍແດນ ໂດຍເວົ້າວ່າ ມັນບ່ອນທຳລາຍ ຕໍ່ຂັ້ນຕອນ ການສ້າງ ສັນຕິພາບ ກັບຝ່າຍປາແລສໄຕນ໌ ອົງການອົພຍົບ ຂອງສະຫະ ປະຊາຊາດ ກ່າວວ່າ ປະມານ126 ພັນຄົນ ໄດ້ຖືກບັງຄັບ ໃຫ້ອົພຍົບ ຫລົບໜີ ຈາກເຮືອນຊານ ບ້ານຊ່ອງ ຂອງພວກເຂົາເຈົ້າ ໃນແຕ່ລະມື້ ໃນພາກ ຕາເວັນຕົກ ສຽງເໜືອ ຂອງ ປາກິສຖານ ບ່ອນທີ່ທະຫານຣັຖບານ ກຳລັງສູ້ຣົບ ກັບ ພວກຫົວຮຸນແຮງ ທາລີບານນັ້ນ ໂຄສົກ ຂອງ ອົງການຂ້າຫລວງໃຫຍ່ ອົພຍົບ ສະຫະ ປະຊາຊາດ ກ່າວໃນ ມື້ນີ້ວ່າ ການສູ້ຣົບ ໃນເຂດຮ່ອມພູSWAT ແລະບໍຣິເວນ ອ້ອມແອ້ມ ໄດ້ພາໃຫ້ມີ ການອົພຍົບ ຫລົບພັຍ ຢ່າງວ່ອງໄວແລະໃນຈຳນວນ ຫລວງຫລາຍ ທີ່ສຸດ ໃນໄລຍະ ບໍ່ເທົ່າໃດ ປີຜ່ານມານີ້ ໂດຍທີ່ໃນເດືອນນີ້ ມີຜູ້ອົພຍົບ ຫລົບພັຍ ເກືອບ 2 ລ້ານ 4 ແສນຄົນ ສ່ວນກຸ່ມ ປົກປ້ອງສິດທິມະນຸດ HUMAN RIGHTS WATCH ກ່າວວ່າ ການຂາດແຄນ ອາຫານ ນ້ຳດື່ມ ແລະຢາປົວພະຍາດ ຢ່າງຮ້າຍແຮງ ໄດ້ກໍ່ໃຫ້ເກີດ ວິກິຕການ ທາງດ້ານ ມະນຸສທັມ ຄັ້ງໃຫຍ່ສຳລັບ ພົລເຮືອນ ຈຳນວນ ຫຼາຍຮ້ອຍ ພັນຄົນ ທີ່ຕົກຄ້າງ ຢູ່ໃນເຂດ ພາກຕາເວັນຕົກສຽງເໜືອ ຂອງ ປາກິສຖານ ທ່ານ BRAD ADAMS ຜູ້ອຳນວຍການ ຝ່າຍເອເຊັຽຂອງກຸ່ມດັ່ງກ່າວ ໄດ້ຮຽກຮ້ອງ ໃຫ້ກອງທັບ ປາກິສຖານ ຍົກເລີກ ໃນທັນທີ ການຫ້າມອອກນອກເຮືອນ ທີ່ໄດ້ ມີຜົນ ບັງຄັບໃຊ້ ຢູ່ໃນເຂດ ຮ່ອມພູ SWAT ແລະບໍຣິເວນອ້ອມແອ້ມ ມາແຕ່ ສັບປະດາແລ້ວ ລົມພາຍຸໄຊໂຄລນ ທີ່ພັດເຂົ້າ ຖລົ່ມເຂດ ແຄມຝັ່ງທະເລພາກຕາເວັນອອກ ສຽງເໜືອ ຂອງ ອິນເດັຽ ແລະ ບັງກລາແດສ ໄດ້ເຮັດໃຫ້ມີຜູ້ເສັຽຊີວິດ ຢ່າງນ້ອຍ 100 ຄົນ ນັບແຕ່ ມື້ວານນີ້ ເປັນຕົ້ນມາ ລົມແລະຝົນຈາກພາຍຸ ໄຊໂຄລນ AILA ໄດ້ກໍ່ໃຫ້ເກີດ ຄື້ນຟອງ ຂນາດໃຫຍ່ ທີ່ພາໃຫ້ ເກີດພັຍນ້ຳຖ້ວມ ໃນຂອບເຂດ ທີ່ກວ້າງຂວາງ ເຈົ້າໜ້າທີ່ ອິນເດັຽ ກ່າວວ່າ ມີບໍ່ຕ່ຳກວ່າ35 ຄົນ ໄດ້ເສັຽຊີວິດ ທີ່ຣັດເບັງກາລ ຕາເວັນຕົກ ພວກເຄາະຮ້າຍ ບາງຄົນຈົມນ້ຳຕາຍ ຂະນະທີ່ ຄົນອື່ນໆ ເສັຽຊີວິດ ຍ້ອນເຣືອນ ພັງທັບ ຫລືຕົ້ນໄມ້ລົ້ມທັບ ແມ່ນ້ຳ ຫລາຍໆສາຍ ໄດ້ລົ້ນຝັ່ງ ຂຶ້ນຖ້ວມ ເຂດອະນຸຣັກເສືອ SUNDARBANSໃນຣັດ ເບັງກາລ ຕາເວັນຕົກ ຊຶ່ງມີເສືອ ອາສັຍຢູ່ ຫລາຍທີ່ສຸດ ແຫ່ງນຶ່ງ ໃນໂລກຕລອດທັງ ຜູ້ຄົນອີກ ຈຳນວນ ຫລາຍພັນ ທີ່ ບັງກລາແດສ ລົມພາຍຸ ໄຊໂຄລນ AILAໄດ້ພາໃຫ້ເກີດ ຟອງຂນາດ ໃຫຍ່ ໃນບໍຣິເວນ ອ່າວເບັງກາລ ທີ່ໄດ້ລົ້ນ ຂຶ້ນໄປຖ້ວມຖນົນຫົນທາງ ໄຮ່ນາຮົ້ວສວນ ແລະ ບໍຣິເວນ ທີ່ມີດິນຕ່ຳ ມີຢ່າງນ້ອຍ 25 ຄົນໄດ້ເສັຽຊີວິດ ແລະອີກ ຫລາຍພັນຄົນ ໄດ້ຖືກບັງຄັບ ໃຫ້ຍົກຍ້າຍໜີ ຈາກເຮືອນຊານຂອງ ພວກເຂົາເຈົ້າ ເຊີນຟັງຂ່າວລາຍລະອຽດ ໂດຍຄລິກບ່ອນສຽງ